J. Brocka, poslanec: (2006-12-06):
Obrátili sa na mňa obetaví ľudia z jednej neziskovej organizácie z nášho regiónu so žiadosťou, aby som pri rokovaní o rozpočte predniesol návrh na príspevok zo štátneho rozpočtu na budovanie alebo dokončenie jedného hospicového zariadenia v priestoroch Františkánskeho kláštora v Trnave. Ja, keďže viem, ako to v parlamente chodí, tak som im povedal, že musia osloviť skôr poslancov vládnej koalície z nášho regiónu. A oni tak aj urobili. Ale ja som v spoločnej správe k rozpočtu nevidel, že by taký návrh tam bol z niektorého z výborov, kde oni sú členmi. Preto využívam tú príležitosť a predkladám takýto návrh. V kapitole Všeobecná pokladničná správa v Rezerve vlády navrhujem účelovo viazať 5 mil. korún a túto sumu použiť na dobudovanie hospicu Svetlo v Trnave. Hospic je zdravotnícke zariadenie s poslaním zvýšenej starostlivosti o ťažko chorých a zomierajúcich a so službami, ktoré neposkytujú iné zdravotnícke zariadenia. Aj v minulých rokoch sme podporovali zo štátneho rozpočtu takéto aktivity neštátneho sektora v rôznych regiónoch Slovenska. Trnavský hospic v priestoroch uvedeného kláštora, ako som už spomenul, je budovaný najmä zo súkromných zdrojov. Ďakujem za vašu podporu tohto návrhu. Nech sa páči, pán predseda. A teraz k rozpočtu trošku všeobecnejšie. Vládny návrh rozpočtu nás prekvapil, pretože sme od Smeru taký návrh nečakali, čakali sme horší návrh. Schodok verejných financií na úrovni 1,8 % HDP v metodike ESA 95 bez vplyvu 2. dôchodkového piliera ho posúva naozaj na historické minimum. A z tohto pohľadu je pokračovaním predchádzajúcich „pravicových“ rozpočtov. Potiaľ komplimenty v mojom stanovisku k návrhu rozpočtu. To, čo som povedal pred chvíľou, to súvisí s tým, že táto vládna koalícia prevzala programový cieľ bývalej vlády vstúpiť do eurozóny a prijať euro k 1. januára 2009. Tento cieľ je z nášho pohľadu touto vládou nesplniteľný, a teda nereálny. Pán minister síce hovoril o istých opatreniach, ktoré táto vláda už urobila, a to napr. spomínal vianočný príspevok časti dôchodcov, hovoril o zrušení poplatkov v zdravotníctve, no to sú práve tie riziká, ktoré nás vedú k takémuto konštatovaniu. Populistická vláda urobila niekoľko opatrení, ktorými posilnila dojem, že je sociálnejšia ako tá predchádzajúca. To sú tie poplatky, to je ten vianočný príspevok. A dokonca aj predseda vlády, keď bol rozpočet vo vláde schválený, tak návrh uvádzal tak, že vláda schválila sociálny rozpočet. A pritom to ani nie je pravda. Tento návrh je skôr propagandistický, rizikový, nedôveryhodný, a teda málo reálny. A nie je ani sociálny. V rozpočte na ten vianočný príspevok na budúci rok tam korunu nenájdete, hoci sme tento príspevok schválili ako pravidelnú štátnu sociálnu dávku. Na prídavky na deti pôjde menej v budúcom roku ako tento rok. Áno, ja viem, že to je aj vďaka nepriaznivému demografickému vývoju. Táto vláda však vyššiu podporu rodín obmedzuje iba na narodenie prvého dieťaťa. A to hovorím potom, čo sme dnes nepodporili napr. aj môj návrh na zvýšenie daňového bonusu na každé nezaopatrené dieťa. Ďalším príkladom, že rozpočet nie je sociálny, je už splnený zámer vlády po dnešnom rokovaní o zákone o daniach z príjmov obmedziť solidaritu práve zmenou daňovej legislatívy. Výrazne sa obmedzuje a znižuje možnosť 2-percentnej asignácie pre mimovládne organizácie. Výsledkom určite bude obmedzenie aj ich činnosti v rôznych oblastiach, najmä v oblasti sociálnych služieb. Povedie to u niektorých aj k ich zániku. A, samozrejme, keďže tie služby dnes existujú, povedie to k tlaku na ich zabezpečovanie verejným sektorom, čo v konečnom dôsledku neznamená nič iné, len zvyšovanie výdavkov zo štátneho rozpočtu. Exemplárnym príkladom ďalšieho rizika štátneho rozpočtu na rok 2007 je práve to tak často spomínané zvýšenie prostriedkov do zdravotníctva cez zvýšené platby za poistencov štátu iba na prvé štyri mesiace roka. Je to nie nezvyčajný, to je absurdný návrh. A vláda aj týmto len naznačuje, ako sa budú vytvárať ďalšie dlhy. V zdravotníctve tie riziká už spomínal môj predrečník, odloženie možnosti exekvovať zdravotnícke zariadenia, že štát si berie na seba záväzok zvyšovať platy v sektore, na čo nemá v štátnom rozpočte peniaze, a vôbec aj myšlienku bezplatného zdravotníctva. Snáď od populistickej vlády, za akú túto vládu ja považujem, sa dá ťažko očakávať, že keď sa jej preferencie budú znižovať, že táto a takáto vláda bude znižovať výdavky štátneho rozpočtu. Bude to práve naopak. Táto vláda uprednostnila okamžitú spotrebu pred investíciami do budúcnosti, viď výrazné zvýšenie dotácií do poľnohospodárstva a na druhej strane zníženie výdavkov napr. do školstva zo súčasných 3 % HDP na 2,8 % HDP. Rezort školstva musí šetriť na financovaní vysokých škôl či opravách školských zariadení. Na rozvojové projekty je v návrhu menej o 780 mil. korún ako tento rok. Na vedu a výskum je to o 560 mil. menej. Na informatizáciu, Infovek, je to o 180 mil. menej. Menej je tu na mimoškolské aktivity, štipendiá. Dokonca pán minister školstva chce motivačné štipendiá zrušiť. Dúfam, že pozorne počúval dnes vystúpenie pána prezidenta, ak nás nepočúval. Áno, v spoločnej správe sú pozmeňujúce návrhy, ktoré pôvodný návrh vlády určitým spôsobom korigujú pod tlakom verejnej mienky, odbornej verejnosti či opozície, ale sľuby o budovaní znalostnej ekonomiky zostali iba vo vládnom programe. Vláda na jednej strane šetrí na investičných výdavkoch, ktorým sa v budúcnosti nebude môcť vyhnúť, a na druhej strane zvyšuje podiel bežných výdavkov, výdavkov do spotreby. Bežné výdavky v rokoch 2007 až 2009 vykazujú rastúci trend , v porovnaní s rokom 2006 predstavujú tieto výdavky v roku 2007 nárast o 9,3 %. Kapitálové výdavky, naopak, majú klesajúcu tendenciu. A práve zvýšená spotreba cez štátny rozpočet bude výrazne tlačiť na iné kritérium dôležité pre zavedenie eura a tým je inflácia. Vláda slovne i návrh rozpočtu má síce ambíciu plniť i toto maastrichtské kritérium, ale iba v deklaratórnej polohe. V skutočnosti to považujem iba za hru na euro. A dovoľte, aby som sa pohral so slovíčkami, nie deficit, ale inflácia vyrieši problém eura alebo, inak, inflácia „vyrieši“ problém premiéra Fica alebo, ešte inak, euro, si myslím, Roberta Fica vôbec netrápi. Najväčšie riziko štátneho rozpočtu na rok 2007 je v samej podstate tejto vládnej koalície, populistickej vlády strán Smer, HZDS a SNS, ktoré sú podriadené jednému človeku. Aby si predseda vlády ľahšie udržal priazeň voličov, ešte si zvýšil aj svoju rezervu na 125 mil. korún. Je to položka v rozpočte, ktorou môže disponovať podľa vlastného uváženia. A pritom jeho predchodcovi muselo stačiť 50 mil. Aj z tohto pohľadu štátny rozpočet, tento návrh je skôr propagandistický, marketingový, nie je sociálny, je veľmi rizikový, a teda nereálny a KDH nebude hlasovať za návrh štátneho rozpočtu na rok 2007. Ďakujem za vašu pozornosť.